Diari Oficial de la Generalitat Valenciana


Sumari del DOGV 9200, del 22-10-2021 (2021/10999)

RESOLUCIÓ de 7 d'octubre de 2021, del conseller d'Hisenda i Model Econòmic, per la qual s'amplia el termini de resolució del procediment de concessió de subvencions per la qual es convoquen, per a l'any 2021, subvencions en matèria de suport a la participació en projectes enquadrats en el programa europeu «Horitzó 2020», convocades per la Resolució de 8 d'abril de 2021.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9200

Data del DOGV
:   22-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10395


Data del document
:   07-10-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública

RESOLUCIÓ de 7 d'octubre de 2021, del conseller d'Hisenda i Model Econòmic, per la qual s'amplia el termini de resolució del procediment de concessió de subvencions per la qual es convoquen, per a l'any 2021, subvencions en matèria de suport a la participació en projectes enquadrats en el programa europeu «Horitzó 2020», convocades per la Resolució de 8 d'abril de 2021. [2021/10877]  
  
Per la Resolució de 8 d'abril de 2021, del conseller d'Hisenda i Model Econòmic (DOGV 9066, 21.04.2021), es va aprovar la convocatòria per a l'any 2021 del procediment de concessió de subvencions corresponents a la convocatòria de subvencions en matèria de suport a la participació en projectes enquadrats en el programa europeu «Horitzó 2020» (identificador Base de dades nacional de subvencions: exercici 2021 any 2021 marginal 557265; extracte publicat en el DOGV núm. 9066, de 21.04.2021). En aquesta convocatòria s'establia que l'òrgan competent per a la resolució de concessió o denegació de les subvencions és el conseller d'Hisenda i Model Econòmic.  
  
La Llei 38/2003, de 27 de novembre, general de subvencions, estableix en els apartats 4 i 5 de l'article 25 que el termini màxim per a resoldre el procediment de concessió no podrà excedir de sis mesos, i les persones interessades poden considerar desestimada per silenci administratiu la seua sol·licitud pel transcurs d'aquest termini.  
De conformitat amb el que es disposa en l'apartat 1 de l'article 21 de la Llei 39/2015, d'1 d'octubre, del procediment administratiu comú de les administracions públiques, l'Administració està obligada a dictar resolució expressa i a notificar-la en tots els procediments, qualssevol que en siga la forma d'iniciació.  
Per a garantir que la concessió de les subvencions es realitzarà en règim de concurrència competitiva, d'acord amb els principis de publicitat, transparència, objectivitat, igualtat i no discriminació, buscant l'eficàcia i eficiència, establits en l'article 8.3 de la Llei 38/2003, de 17 de novembre, general de subvencions, es requereix un volum de recursos humans i materials, del qual no es disposa en l'actualitat, degut tant al nombre de sol·licituds que concorren a la convocatòria, publicada per primera vegada per al programa europeu «Horitzó 2020», com als nombrosos requisits exigits a les entitats sol·licitants, així com a la diversitat de documents que s'adjunten a la pròpia sol·licitud. L'import total que ha sigut revisat per a la concessió de les subvencions ha superat els 43.029.138 - i han sigut tramitades un total de 47 sol·licituds inicials.  
  
Malgrat els importants avanços aconseguits en matèria de tramitació electrònica, l'experiència d'aquesta convocatòria mostra la gran dificultat existent per a completar la tramitació del procediment de concessió en el termini màxim establit en la Llei general de subvencions, de 17 de novembre, per la qual cosa els interessats podrien pressuposar la no concessió de la sol·licitud presentada, encara que els actes d'avaluació i selecció tendiren a la seua concessió.  
Com que en l'article 23.1 de la Llei 39/2015, d'1 d'octubre, es permet que excepcionalment l'òrgan competent per a resoldre puga ampliar el termini màxim de resolució en circumstàncies taxades, atés que les circumstàncies actuals ho justifiquen i aconsellen, i que amb això no es perjudiquen drets de tercers, es fa necessari ampliar el termini de resolució, tot evitant així que es produïsquen els efectes desestimatoris de les sol·licituds previstos en la norma.  
Sobre la base d'allò adés exposat, resolc:  
  
Primer. Ampliació del termini de resolució  
S'amplia de sis a nou mesos el termini màxim de resolució de la convocatòria (DOGV 9066, 21.04.2021) de l'any 2021 del procediment de concessió de subvencions a projectes europeus, enquadrats en el programa europeu «Horitzó 2020».  
  
Segon. Eficàcia. Recursos  
1. La present resolució tindrà efecte a partir de l'endemà de la publicació en el Diari Oficial de la Generalitat Valenciana i en la Base de dades nacional de subvencions, i serà aplicable a totes les sol·licituds que s'hagen presentat a la convocatòria recollida en l'apartat primer.  
2. Contra la present resolució d'ampliació de termini de resolució del procediment de concessió no és possible cap recurs.  
  
València, 7 d'octubre de 2021.- El conseller d'Hisenda i Model Econòmic: Vicent Soler i Marco.